CELEX: 62021TN0214
Language: el
Date: 2021-04-19 00:00:00
Title: Υπόθεση T-214/21: Προσφυγή της 19ης Απριλίου 2021 — Múka κατά Επιτροπής

21.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 242/50
            
         
      Προσφυγή της 19ης Απριλίου 2021 — Múka κατά Επιτροπής
      (Υπόθεση T-214/21)
      (2021/C 242/71)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Ondřej Múka (Πράγα, Τσεχική Δημοκρατία) (εκπρόσωπος: P. Kočí, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις της Ευρωπαϊκής Επιτροπής C(2021) 1320 τελικό, της 21ης Φεβρουαρίου 2021, και COMP/B2/JP *Gestdem 2020/5901, της 27ης Οκτωβρίου 2020, περί απορρίψεως του αιτήματος παροχής πρόσβασης σε έγγραφα που ζήτησε ο προσφεύγων βάσει της από 17 Σεπτεμβρίου 2020 αιτήσεώς του και της από 12 Νοεμβρίου 2020 επιβεβαιωτικής αιτήσεώς του συμφώνως προς τον κανονισμό (ΕΚ) 1049/2001·
               
            
                  —
               
               
                  να υποχρεώσει την Ευρωπαϊκή Επιτροπή να παράσχει στον προσφεύγοντα, εντός 30 ημερών αφ’ ής στιγμής η απόφαση αποκτήσει ισχύ δεδικασμένου, όλες τις πληροφορίες και τα έγγραφα που ζητήθηκαν με την από 17 Σεπτεμβρίου 2020 αίτησή του· και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδά της καθώς και να την υποχρεώσει να καλύψει τα δικαστικά έξοδα του προσφεύγοντος εντός 30 ημερών αφ’ ής στιγμής η απόφαση αποκτήσει ισχύ δεδικασμένου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, ο προσφεύγων προβάλλει επτά λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η εξαίρεση του άρθρου 4, παράγραφος 3, του κανονισμού (ΕΚ) 1049/2001 (1) δεν τυγχάνει εφαρμογής καθόσον αμφότερες οι διαδικασίες κοινοποιήσεως βάσει των οποίων η Ευρωπαϊκή Επιτροπή εξέδωσε τις αποφάσεις κοινοποιήσεως είχαν ήδη περατωθεί.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Ευρωπαϊκή Επιτροπή παρέλειψε να προβεί σε συγκεκριμένη και εξατομικευμένη εξέταση των επίμαχων εγγράφων καθώς και να αιτιολογήσει συγκεκριμένα πώς η γνωστοποίηση των εν λόγω εγγράφων μπορούσε να υπονομεύσει, συγκεκριμένα και πραγματικά, το συμφέρον που προστατεύεται από το άρθρο 4 του κανονισμού (ΕΚ) 1049/2001.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Ευρωπαϊκή Επιτροπή παρέβη τους κανόνες και παραβίασε τον σκοπό του κανονισμού (ΕΚ) 1049/2001 ο οποίος συνίσταται στο να προσδοθεί όσο το δυνατόν πληρέστερη πρακτική ισχύς στο δικαίωμα πρόσβασης του κοινού στα έγγραφα. Η Ευρωπαϊκή Επιτροπή δεν διασφάλισε την ευχερέστερη και ευρύτερη δυνατή άσκηση του δικαιώματος πρόσβασης του κοινού στα έγγραφα παρά τις ρητές απαιτήσεις του κανονισμού (ΕΚ) 1049/2001. Συνεπώς, η συμπεριφορά της Ευρωπαϊκής Επιτροπής αντιβαίνει στην αιτιολογική σκέψη 4 και στην αιτιολογική σκέψη 11 και συνιστά παράβαση του άρθρου 1, στοιχεία α', β' και γ', του κανονισμού (ΕΚ) 1049/2001.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η Ευρωπαϊκή Επιτροπή παρέλειψε να συμμορφωθεί προς την υποχρέωση να παράσχει μερική τουλάχιστον πρόσβαση στα ζητηθέντα έγγραφα, καθόσον αρνήθηκε να παράσχει πρόσβαση στο σύνολο των εν λόγω εγγράφων, χωρίς να παράσχει την απαιτούμενη προς τούτο αιτιολογία. Συνεπώς, η Ευρωπαϊκή Επιτροπή παρέβη το άρθρο 4, παράγραφος 6, του κανονισμού (ΕΚ) 1049/2001.
               
            
                  5.
               
               
                  Με τον πέμπτο λόγο ακυρώσεως προβάλλεται ότι δεν υφίσταται κίνδυνος απειλής των στρατηγικών έρευνας της Ευρωπαϊκής Επιτροπής. Αντικείμενο του αιτήματος παροχής πληροφοριών του προσφεύγοντος ήταν η πρόσβαση σε έγγραφα που αφορούσαν τον πρόσφορο χαρακτήρα της στήριξης της παραγωγής ηλεκτρικής ενέργειας από ανανεώσιμες πηγές στην Τσεχική Δημοκρατία και των υπολογισμών των τιμών του εσωτερικού συντελεστή απόδοσης της επένδυσης καθώς και σε άλλα ειδικώς προσδιορισμένα έγγραφα, και όχι σε πληροφορίες σχετικά με τη διαδικασία λήψης αποφάσεων της Ευρωπαϊκής Επιτροπής ή σχετικά με συγκεκριμένες στρατηγικές που ακολουθεί στην έρευνα, με τις προκαταρκτικές αξιολογήσεις των υποθέσεων ή με τον σχεδιασμό των σταδίων της διαδικασίας.
               
            
                  6.
               
               
                  Με τον έκτο λόγο ακυρώσεως προβάλλεται ότι ο κανονισμός (ΕΕ) 1589/2015 (2) δεν απαγορεύει την παροχή των εγγράφων που ζητούνται βάσει του κανονισμού (ΕΚ) 1049/2001. Συνεπώς, η Ευρωπαϊκή Επιτροπή υποχρεούνταν να κάνει δεκτή την αρχική αίτηση και την επιβεβαιωτική αίτηση, συμφώνως προς τον κανονισμό (ΕΚ) 1049/2001.
               
            
                  7.
               
               
                  Με τον έβδομο λόγο ακυρώσεως προβάλλεται ότι η απαίτηση που επιβλήθηκε στον προσφεύγοντα από την Ευρωπαϊκή Επιτροπή να αποδείξει ότι συντρέχει επιτακτικό δημόσιο συμφέρον σε σχέση με τη γνωστοποίηση των ζητηθέντων εγγράφων αντιβαίνει στον κανονισμό (ΕΚ) 1049/2001 και στις αρχές που διατυπώνονται σε αυτόν. Επιπλέον, εν προκειμένω, συνδρομή επιτακτικού δημοσίου συμφέροντος (σε σχέση με τη γνωστοποίηση των ζητηθέντων εγγράφων) συνιστά η ανάγκη ελέγχου της νομοθετικής διαδικασίας και της διαχείρισης των δημόσιων πόρων. Το συμφέρον αυτό υπερτερεί έναντι οποιασδήποτε εξαιρέσεως την οποία προβάλλει η Ευρωπαϊκή Επιτροπή και βασίζεται σε μεγάλο βαθμό στα ζητηθέντα από τον προσφεύγοντα έγγραφα.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).
      
         (2)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9).